CELEX: 
Language: sk
Date: 2021-04-21 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2015/35, pokiaľ ide o začlenenie rizík ohrozujúcich udržateľnosť do správy a riadenia poisťovní a zaisťovní

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Toto nariadenie je súčasťou širšej iniciatívy Komisie týkajúcej sa udržateľného rozvoja. Stanovujú sa ním základy rámca EÚ, ktorý stavia aspekty udržateľnosti do centra finančného systému s cieľom podporiť transformáciu hospodárstva Európy na ekologickejší, odolnejší a obehový systém v súlade s cieľmi európskej zelenej dohody
                  1
               .
            
            
               V nadväznosti na prijatie Parížskej dohody o zmene klímy z roku 2016 a Agendy 2030 pre udržateľný rozvoj Organizácie Spojených národov Komisia v dokumente s názvom Akčný plán: Financovanie udržateľného rastu oznámila úmysel objasniť začlenenie udržateľnosti do tzv. fiduciárnych povinností v odvetvových právnych predpisoch. V oznámení o európskej zelenej dohode sa potvrdzuje, že na nasmerovanie finančných a kapitálových tokov do zelených investícií a na zabránenie uviaznutiu aktív sú potrebné dlhodobé signály. Toto delegované nariadenie prispeje k tomuto špecifickému cieľu.
            
            
               Delegovaným nariadením Komisie (EÚ) 2015/35
                  2
                sa vykonáva smernica 2009/138/ES tak, že sa v ňom okrem iného bližšie určujú požiadavky týkajúce sa správy a riadenia, konfliktov záujmov a riadenia rizík v prípade poisťovní a zaisťovní.
            
            
               Toto nariadenie vychádza z technického poradenstva Európskeho orgánu pre poisťovníctvo a dôchodkové poistenie zamestnancov (EIOPA)
                  3
               . V technickom poradenstve sa dospelo k záveru, že v delegovanom nariadení Komisie (EÚ) 2015/35 sú potrebné ďalšie objasnenia v súvislosti so začlenením rizík ohrozujúcich udržateľnosť a faktorov udržateľnosti, pričom sa v tomto ohľade určili konkrétne ustanovenia.
            
            
               Týmto nariadením a inými odvetvovými delegovanými aktmi, ktorými sa upravujú pravidlá týkajúce sa fiduciárnych povinností a testov vhodnosti, sa ďalej posilňuje nariadenie o zverejňovaní informácií o udržateľnosti v sektore finančných služieb
                  4
               , nariadenie o referenčných hodnotách EÚ pre investície do transformácie hospodárstva v súvislosti so zmenou klímy, referenčných hodnotách EÚ pre investície v súlade s Parížskou dohodou a referenčných hodnotách pre zverejňovanie informácií o udržateľnosti
                  5
                a nariadenie o taxonómii EÚ v oblasti udržateľných činností
                  6
               . Vďaka týmto pravidlám sa aspekty udržateľnosti začleňujú do postupov investovania, poradenstva a zverejňovania konzistentne vo všetkých sektoroch. Environmentálne, sociálne a správne aspekty (udržateľnosti) sa vďaka nim ukotvujú v centre finančného systému s cieľom pomôcť transformovať európske hospodárstvo na ekologickejší, nízkouhlíkový, odolnejší a obehový systém, ktorý efektívne využíva zdroje.
            
            
               2.KONZULTÁCIE PRED PRIJATÍM AKTU
            
            
               Komisia 24. júla 2018 požiadala orgán EIOPA, aby vydal technické poradenstvo týkajúce sa možných zmien delegovaných aktov, ktoré sa majú prijať podľa smernice 2009/138/EÚ, pokiaľ ide o začlenenie rizík ohrozujúcich udržateľnosť a faktorov udržateľnosti. Orgán EIOPA uverejnil svoju záverečnú správu o technickom poradenstve Komisii 3. mája 2019. V poradenstve sa zohľadnili názory vyjadrené zainteresovanými stranami, vrátane Skupiny zainteresovaných strán v poisťovníctve a zaisťovníctve orgánu EIOPA, počas verejných konzultácií, ktoré prebiehali od 28. novembra 2018 do 28. februára 2019. Poradenstvo zahŕňa aj analýzu nákladov a prínosov.
            
            
               Útvary Komisie začali 22. novembra 2019 písomnú konzultáciu s expertnou skupinou pre bankové, platobné a poisťovacie služby (E02885). Pripomienky expertnej skupiny boli náležite zohľadnené.
            
            
               V súlade so zásadami lepšej právnej regulácie bol návrh tohto nariadenia uverejnený na webovom sídle Komisie počas obdobia od 8. júna 2020 do 6. júla 2020, aby sa získala spätná väzba verejnosti. Po náležitom zvážení spätnej väzby sa v texte zaviedli ďalšie úpravy.
            
            
               3.PRÁVNE PRVKY DELEGOVANÉHO AKTU
            
            
               Právny základ tohto nariadenia je stanovený v článku 50 ods. 1 písm. a) a b) a článku 135 ods. 1 písm. a) smernice 2009/138/ES.
            
            
               Toto nariadenie zahŕňa tieto zmeny nariadenia (EÚ) 2015/35:
            
            
               V článku 1 ods. 1 sa zavádza vymedzenie troch pojmov. Prvý pojem „faktory udržateľnosti“ je vymedzený odkazom na článok 2 nariadenia (EÚ) 2019/2088. Druhý pojem „riziká ohrozujúce udržateľnosť“ je vymedzený v súlade s vymedzením uvedených rizík v nariadení (EÚ) 2019/2088. Tretí pojem „preferencie z hľadiska udržateľnosti“ je vymedzený v súlade s vymedzením uvedeného pojmu zavedeným v delegovanom nariadení (EÚ) 2017/2359
                  7
               , ako aj v súlade s vymedzením uvedeného pojmu zavedeným súčasne v delegovanom nariadení (EÚ) 2017/565
                  8
               .
            
            
               V článku 1 ods. 2 sa vyžaduje, aby poisťovne a zaisťovne vo svojom riadení rizík zohľadňovali riziká ohrozujúce udržateľnosť.
            
            
               Článok 1 ods. 3 zahŕňa medzi úlohy identifikáciu a posúdenie rizík ohrozujúcich udržateľnosť týkajúcich sa funkcie riadenia rizík poisťovní a zaisťovní.
            
            
               V článku 1 ods. 4 sa vyžaduje, aby sa pri posudzovaní neistoty súvisiacej s odhadmi vykonanými pri výpočte technických rezerv v rámci poistno-matematickej funkcie poisťovní a zaisťovní zohľadňovali riziká ohrozujúce udržateľnosť.
            
            
               V článku 1 ods. 5 sa stanovuje, že politika odmeňovania zahŕňa informácie o jej súlade so začlenením rizík ohrozujúcich udržateľnosť.
            
         
         
            
               V článku 1 ods. 6 sa vyžaduje, aby sa riziká ohrozujúce udržateľnosť zohľadňovali pri vykonávaní zásady obozretnej osoby.
            
            
               V článku 2 tohto nariadenia sa stanovuje, že sa začína uplatňovať 12 mesiacov po uverejnení v Úradnom vestníku Európskej únie.
            
            
               DELEGOVANÉ NARIADENIE KOMISIE (EÚ) …/…
            
            
               z 21. 4. 2021,
            
            
               ktorým sa mení delegované nariadenie (EÚ) 2015/35, pokiaľ ide o začlenenie rizík ohrozujúcich udržateľnosť do správy a riadenia poisťovní a zaisťovní
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II)
                  9
               , a najmä na jej článok 50 ods. 1 a článok 135 ods. 1 písm. a),
            
            
               keďže:
            
            
               (1)Kľúčom k zabezpečeniu dlhodobej konkurencieschopnosti hospodárstva Únie je prechod na nízkouhlíkové, udržateľnejšie a obehové hospodárstvo, ktoré efektívne využíva zdroje, v súlade s cieľmi udržateľného rozvoja. Únia v roku 2016 uzavrela Parížsku dohodu
                  10
               . V článku 2 ods. 1 písm. c) Parížskej dohody sa stanovuje cieľ posilniť reakciu na zmenu klímy okrem iného zosúladením finančných tokov s cestou k nízkym emisiám skleníkových plynov a vývoju odolnému proti zmenám klímy.
            
            
               (2)Komisia túto výzvu uznala a v decembri 2019 predložila európsku zelenú dohodu
                  11
               . Európska zelená dohoda predstavuje novú stratégiu rastu, ktorej cieľom je transformovať Úniu na spravodlivú a prosperujúcu spoločnosť s moderným a konkurencieschopným hospodárstvom, ktoré efektívne využíva zdroje, kde budú v roku 2050 čisté emisie skleníkových plynov na nule a kde hospodársky rast nezávisí od využívania zdrojov. Vyžaduje si to aj poskytnutie jasných, dlhodobých signálov s cieľom usmerniť investorov, vyhnúť sa uviaznutiu aktív a zvýšiť udržateľné financovanie.
            
            
               (3)Komisia v marci 2018 uverejnila oznámenie s názvom „Akčný plán: Financovanie udržateľného rastu“
                  12
               , v ktorom stanovila ambicióznu a komplexnú stratégiu v oblasti udržateľného financovania. Jedným z cieľov stanovených v uvedenom akčnom pláne je presmerovanie kapitálových tokov do udržateľných investícií s cieľom dosiahnuť udržateľný a inkluzívny rast. V posúdení vplyvu uverejnenom v máji 2018
                  13
               , z ktorého vychádzali následné legislatívne iniciatívy, sa preukázala potreba objasniť, že poisťovne a zaisťovne by v rámci svojich povinností voči poistníkom mali zohľadňovať faktory udržateľnosti. Poisťovne a zaisťovne by preto mali priebežne posudzovať nielen všetky relevantné finančné riziká, ale aj všetky relevantné riziká ohrozujúce udržateľnosť uvedené v nariadení Európskeho parlamentu a Rady (EÚ) 2019/2088
                  14
               , ktoré by v prípade, že nastanú, mohli mať skutočný alebo potenciálny zásadný negatívny vplyv na hodnotu investície alebo záväzku. V delegovanom nariadení Komisie (EÚ) 2015/35
                  15
                sa riziká ohrozujúce udržateľnosť výslovne neuvádzajú. Z tohto dôvodu a s cieľom zabezpečiť, aby sa systém správy a riadenia náležite vykonával a dodržiaval, je potrebné objasniť, že systém správy a riadenia poisťovní a zaisťovní a posúdenie celkových potrieb týchto podnikov v oblasti solventnosti by mali zohľadňovať riziká ohrozujúce udržateľnosť.
            
            
               (4)Poisťovne, ktoré zverejňujú hlavné nepriaznivé vplyvy na faktory udržateľnosti v súlade s nariadením (EÚ) 2019/2088, by mali prispôsobiť aj svoje postupy, systémy a vnútorné kontroly, pokiaľ ide o uvedené zverejnenia.
            
            
               (5)Vzhľadom na ambície Komisie zabezpečiť riadenie klimatického a environmentálneho rizika a jeho začlenenie do finančného systému a význam politík odmeňovania pri zabezpečovaní toho, aby zamestnanci poisťovní a zaisťovní účinne riadili riziká identifikované systémom riadenia rizík, by politiky poisťovní a zaisťovní týkajúce sa odmeňovania mali obsahovať informácie o tom, ako tieto politiky zohľadňujú začlenenie rizík ohrozujúcich udržateľnosť do systému riadenia rizík.
            
            
               (6)Podľa zásady obozretnej osoby stanovenej v článku 132 smernice 2009/138/ES sa vyžaduje, aby poisťovne a zaisťovne investovali len do aktív, ktorých riziká môžu riadne identifikovať, merať, monitorovať, riadiť, kontrolovať a oznamovať. S cieľom zabezpečiť, aby poisťovne a zaisťovne účinne riadili klimatické a environmentálne riziká, by sa pri vykonávaní zásady obozretnej osoby mali zohľadňovať riziká ohrozujúce udržateľnosť a poisťovne a zaisťovne by mali vo svojom investičnom procese zohľadňovať preferencie svojich zákazníkov z hľadiska udržateľnosti zohľadňované v procese schvaľovania produktu.
            
            
               (7)Delegované nariadenie (EÚ) 2015/35 by sa preto malo zodpovedajúcim spôsobom zmeniť.
            
            
               (8)Orgánom dohľadu a poisťovniam a zaisťovniam by sa mal poskytnúť dostatočný čas na prispôsobenie sa novým požiadavkám uvedeným v tomto nariadení. Jeho uplatňovanie by sa preto malo odložiť,
            
            
               PRIJALA TOTO NARIADENIE:
            
            
               Článok 1
            
         
         
            
               Zmeny delegovaného nariadenia (EÚ) 2015/35
            
            
               Delegované nariadenie (EÚ) 2015/35 sa mení takto:
            
            
               1.V článku 1 sa vkladajú tieto body 55c až 55e:
            
            
               „55c.
                     „riziko ohrozujúce udržateľnosť“ je environmentálna alebo sociálna udalosť či stav alebo udalosť či stav v oblasti správy a riadenia, ktoré by v prípade, že by nastali, mohli mať skutočný alebo potenciálny negatívny vplyv na hodnotu investície alebo na hodnotu záväzku;
            
            
               55d.
                     „faktory udržateľnosti“ sú faktory udržateľnosti v zmysle vymedzenia v článku 2 bode 24 nariadenia Európskeho parlamentu a Rady (EÚ) 2019/2088*;
            
            
               55e. „preferencie z hľadiska udržateľnosti“ sú voľba zákazníka alebo potenciálneho zákazníka, pokiaľ ide o to, či a do akej miery by sa do jeho investície mal začleniť jeden alebo viacero týchto finančných nástrojov:
            
            
               a)
                     finančný nástroj, v prípade ktorého zákazník alebo potenciálny zákazník určí, že minimálny podiel sa investuje do environmentálne udržateľných investícií v zmysle vymedzenia v článku 2 bode 1 nariadenia Európskeho parlamentu a Rady (EÚ) 2020/852**;
            
            
               b)
                     finančný nástroj, v prípade ktorého zákazník alebo potenciálny zákazník určí, že minimálny podiel sa investuje do udržateľných investícií v zmysle vymedzenia v článku 2 bode 17 nariadenia (EÚ) 2019/2088;
            
            
               c)
                     finančný nástroj, pri ktorom sa zohľadňujú hlavné nepriaznivé vplyvy na faktory udržateľnosti, pričom zákazník alebo potenciálny zákazník určí kvalitatívne alebo kvantitatívne prvky preukazujúce toto zohľadnenie.
            
            
               ___
            
            
               * 
                     Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
            
            
               **
                     Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020, s. 13).“
            
            
               2.Článok 260 sa mení takto:
            
            
               a)V odseku 1 písm. a) sa bod i) nahrádza takto:
            
            
               „i)
                     opatrenia, ktoré majú poisťovne alebo zaisťovne prijať na posúdenie a riadenie rizika straty alebo nepriaznivej zmeny v hodnotách poistných a zaistných záväzkov z dôvodu neprimeraných predpokladov pri oceňovaní a vytváraní rezerv v dôsledku vnútorných alebo vonkajších faktorov vrátane rizík ohrozujúcich udržateľnosť;“.
            
            
               b)V odseku 1 písm. c) sa dopĺňa tento bod vi):
            
            
               „vi)
                     opatrenia, ktoré majú poisťovne alebo zaisťovne prijať s cieľom zabezpečiť, aby riziká ohrozujúce udržateľnosť súvisiace s investičným portfóliom boli riadne identifikované, posúdené a riadené.“
            
            
               c)Vkladá sa tento odsek 1a:
            
            
               „1a.
                     Poisťovne a zaisťovne začlenia do svojich politík uvedených v odseku 1 písm. a) a c) a prípadne do politík v iných oblastiach uvedených v odseku 1 riziká ohrozujúce udržateľnosť.“
            
            
               3.Článok 269 sa mení takto:
            
         
         
            
               a)V odseku 1 sa písmeno e) nahrádza takto:
            
            
               „e)
                     určovanie a posudzovanie vznikajúcich rizík a rizík ohrozujúcich udržateľnosť.“
            
            
               b)Vkladá sa tento odsek 1a:
            
            
               „1a.
                     Vznikajúce riziká a riziká ohrozujúce udržateľnosť uvedené v odseku 1 písm. e) a identifikované prostredníctvom funkcie riadenia rizík sú súčasťou rizík uvedených v článku 262 ods. 1 písm. a).“
            
            
               4.V článku 272 ods. 6 sa písmeno b) nahrádza takto:
            
            
               „b)
                     vplyvu inflácie, právneho rizika, rizík ohrozujúcich udržateľnosť, zmien v zložení portfólia podniku a systémov, ktoré upravujú výšku poistného, ktoré platia poistníci, smerom nahor alebo nadol v závislosti od ich poistného plnenia v minulosti (systémy bonus – malus) alebo podobných systémov uplatňovaných v špecifických homogénnych rizikových skupinách;“.
            
            
               5.V článku 275 sa dopĺňa tento odsek 4:
            
            
               „4.
                     Politika odmeňovania zahŕňa informácie o tom, ako sa v nej zohľadňuje začlenenie rizík ohrozujúcich udržateľnosť do systému riadenia rizík.“
            
            
               6.V hlave I kapitole IX sa dopĺňa tento oddiel 6:
            
            
               „ODDIEL 6
            
            
               Investície
            
            
            
               Článok 275a
            
            
               Začlenenie rizík ohrozujúcich udržateľnosť do zásady obozretnej osoby
            
            
               1.
                     Pri identifikácii, meraní, monitorovaní, riadení, kontrole, oznamovaní a posudzovaní rizík vyplývajúcich z investícií, ako sa uvádza v článku 132 ods. 2 prvom pododseku smernice 2009/138/ES, poisťovne a zaisťovne zohľadňujú riziká ohrozujúce udržateľnosť.
            
            
               2.
                     Na účely odseku 1 poisťovne a zaisťovne zohľadňujú potenciálny dlhodobý vplyv svojej investičnej stratégie a rozhodnutí na faktory udržateľnosti a uvedená stratégia a rozhodnutia poisťovne prípadne odrážajú preferencie zákazníkov z hľadiska udržateľnosti zohľadnené v procese schvaľovania produktu, ako sa uvádza v článku 4 delegovaného nariadenia Komisie (EÚ) 2017/2358***.
            
            
               ___
            
            
               ***
                     Delegované nariadenie Komisie (EÚ) 2017/2358 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o požiadavky na poisťovne a distribútorov poistenia týkajúce sa dohľadu nad produktmi a ich správy (Ú. v. EÚ L 341, 20.12.2017, s. 1).“
            
            
               Článok 2
            
            
               Nadobudnutie účinnosti a uplatňovanie
            
         
         
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od [Úrad pre publikácie – Uveďte 12 mesiacov po uverejnení].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 21. 4. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov: Európska zelená dohoda [COM(2019) 640 final].
               
               
                  
                     (2)
                  
                        Delegované nariadenie Komisie (EÚ) 2015/35 z 10. októbra 2014, ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17.1.2015, s. 1).
               
               
                  
                     (3)
                  
                        Záverečná správa – Technické poradenstvo orgánu EIOPA týkajúce sa začlenenia rizík ohrozujúcich udržateľnosť a faktorov udržateľnosti do delegovaných aktov podľa smernice Solventnosť II a smernice IDD (EIOPA-BoS-19/172).
               
               
                  
                     (4)
                  
                        Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
               
               
                  
                     (5)
                  
                        Nariadenie Európskeho parlamentu a Rady (EÚ) 2019/2089 z 27. novembra 2019, ktorým sa mení nariadenie (EÚ) 2016/1011, pokiaľ ide o referenčné hodnoty EÚ pre investície do transformácie hospodárstva v súvislosti so zmenou klímy, referenčné hodnoty EÚ pre investície v súlade s Parížskou dohodou a referenčné hodnoty pre zverejňovanie informácií o udržateľnosti (Ú. v. EÚ L 317, 9.12.2019, s. 17).
               
               
                  
                     (6)
                  
                        Nariadenie Európskeho parlamentu a Rady (EÚ) 2020/852 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020, s. 13).
               
               
                  
                     (7)
                  
                        Delegované nariadenie Komisie (EÚ) 2017/2359 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o informačné požiadavky a pravidlá výkonu činnosti uplatniteľné na distribúciu investičných produktov založených na poistení (Ú. v. EÚ L 341, 20.12.2017, s. 8).
               
               
                  
                     (8)
                  
                        Delegované nariadenie Komisie (EÚ) 2017/565 z 25. apríla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice (Ú. v. EÚ L 87, 31.3.2017, s. 1).
               
               
                  
                     (9)
                  
                        Ú. v. EÚ L 335, 17.12.2009, s. 1.
               
               
                  
                     (10)
                  
                        Rozhodnutie Rady (EÚ) 2016/1841 z 5. októbra 2016 o uzavretí Parížskej dohody prijatej na základe Rámcového dohovoru Organizácie Spojených národov o zmene klímy v mene Európskej únie (Ú. v. EÚ L 282, 19.10.2016, s. 1).
               
               
                  
                     (11)
                  
                        Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov: Európska zelená dohoda [COM(2019) 640 final].
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final.
               
               
                  
                     (14)
                  
                        Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
               
               
                  
                     (15)
                  
                        Delegované nariadenie Komisie (EÚ) 2015/35 z 10. októbra 2014, ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17.1.2015, s. 1).